**Tiszavasvári Város Önkormányzata**

**Képviselő-testületének**

**5/2020. (I.30.) Kt. számú**

**határozata**

**A lakások és nem lakás célú helyiségek bérletéről és elidegenítéséről, valamint a lakáscélú önkormányzati támogatásról szóló 12/2019. (IV.1.) önkormányzati rendelet módosításának felülvizsgálatáról**

Tiszavasvári Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 107.§-ban foglalt hatáskörében eljárva „A lakások és nem lakás célú helyiségek bérletéről és elidegenítéséről, valamint a lakáscélú önkormányzati támogatásról szóló 12/2019. (IV.1.) önkormányzati rendelet módosításának felülvizsgálatáról” szóló előterjesztésről az alábbi határozatot hozza:

A Képviselő-testület – a 355/2019. (IX.30.) Kt. számú határozatában foglalt javaslat szerint - **nem módosítja** a lakások és nem lakás célú helyiségek bérletéről és elidegenítéséről, valamint a lakáscélú önkormányzati támogatásról szóló 12/2019. (IV.1.) önkormányzati rendelet önkormányzati **szociális bérlakások bérbeadására vonatkozó rendelkezéseit** az alábbi indokkal:

**355/2019. (IX.30.) Kt. számú határozatban foglalt javaslat:**

*„A Képviselő-testület úgy döntött, hogy a lakások és nem lakás célú helyiségek bérletéről és elidegenítéséről, valamint a lakáscélú önkormányzati támogatásról szóló 12/2019. (IV.1.) önkormányzati rendelet kerüljön felülvizsgálatra 2020. január 31. napjáig, különös tekintettel a szociális bérlakások bérbeadására vonatkozó rendelkezésekre.*

*Felkéri a jegyzőt, hogy a felülvizsgálat eredményeképpen, amennyiben indokolt, a rendeletmódosítást terjessze a Képviselő-testület elé.”*

**Indokolás:**

Az Önkormányzatnak a szociális bérlakás kiutalásával nem az a célja, hogy a bérlő élete végéig az önkormányzati bérlakásban lakjon, hanem az, hogy ideiglenesen – maximum 6 évig - segítsen az adott lakásigénylő lakáshelyzetén, majd ezt követően újabb lakásigénylő lakhatását támogassa, figyelembe véve, hogy az önkormányzati bérlakások száma - értékesítésük miatt - évről évre csökken, ugyanakkor a lakásigénylők száma nő, valamint az önkormányzati bérlakások után fizetendő lakbér mértéke igen méltányos a magánforgalomban bérbe adott lakások bérleti díjához képest.

Tekintettel arra, hogy a bérlő már a kiutaláskor tisztában van a bérleti jogviszony határozott időtartamáról, ezért törekednie kell arra, hogy a határidő lejártát követően - vagy még azt megelőzően - a lakáshelyzetét más módon próbálja megoldani.

Határidő: azonnal Felelős: Szőke Zoltán polgármester

**Szőke Zoltán Dr. Kórik Zsuzsanna**

**polgármester jegyző**